b'\n_START_ARTICLE_\nValdeko Viru\n_START_PARAGRAPH_\nValdeko Viru (13. m\xc3\xa4rts 1925 P\xc3\xa4rnu \xe2\x80\x93 5. jaanuar 2006 Tartu) oli eesti dirigent ja helilooja._NEWLINE_Aastatel 1939\xe2\x80\x931943 \xc3\xb5ppis ta Tallinna konservatooriumis klaverit Aino K\xc3\xb5rbi ja Artur Lemba juhendamisel. 1944. aastal l\xc3\xb5petas ta Viljandi 2. G\xc3\xbcmnaasiumi. 1949. aastal l\xc3\xb5petas Tartu Muusikakooli muusikateooria ja kompositsiooni eriala Johannes Bleive klassi. 1967. aastal l\xc3\xb5petas Tallinna Riikliku Konservatooriumi kompositsiooni eriala Eugeni Kapi klassi._NEWLINE_Aastatel 1944\xe2\x80\x931946 t\xc3\xb6\xc3\xb6tas Viljandis Ugala teatri orkestris ning Viljandi kultuurimajas naiskoori juhina ja klaverisaatjana._NEWLINE_T\xc3\xb6\xc3\xb6tas aastaid Vanemuise teatris, 1946\xe2\x80\x931950 ja 1967\xe2\x80\x931969 kontsertmeistrina, 1950\xe2\x80\x931958 koormeistrina, 1958\xe2\x80\x931967 muusikaala juhatajana, 1969\xe2\x80\x931991 dirigendina. Aastatel 1966\xe2\x80\x931996 oli ta paralleelselt Tartu Muusikakooli muusikateoreetiliste ainete \xc3\xb5petaja._NEWLINE_Ta on kirjutanud koorimuusikat, s\xc3\xbcmfoonilist muusikat ning instrumentaal- ja vokaalkammermuusikat.\n_START_SECTION_\nIsiklikku\n_START_PARAGRAPH_\nTema vend oli Atko-Meeme Viru.'